b'\n_START_ARTICLE_\nSpletno ustrahovanje\n_START_PARAGRAPH_\nSpletno ustrahovanje ali s tujko \xc2\xbbcyberbullying\xc2\xab\xc2\xa0definiramo kot namerno, ponavljajo\xc4\x8de in sovra\xc5\xbeno vedenje do posameznikov ali skupin posameznikov, s pomo\xc4\x8djo IKT tehnologij - ra\xc4\x8dunalnika, mobilnega telefona ali drugih elektronskih naprav. Pomembno je, da pri komuniciranju preko sodobnih tehnologij upo\xc5\xa1tevamo pravila spletne etike in se v spletnem okolju vedemo kulturno in obzirno do drugih ljudi. S porastom informacijsko-komunikacijskih tehnologij se je spletno ustrahovanje raz\xc5\xa1irilo predvsem med najstniki. O\xc5\xbeje definicije med specifi\xc4\x8dne oblike spletnega nadlegovanja uvr\xc5\xa1\xc4\x8dajo predvsem poni\xc5\xbeevanje, gro\xc5\xbenje po fizi\xc4\x8dni varnosti, slab\xc5\xa1alne vzdevke, \xc5\xbealitve in grobo ravnanje._NEWLINE_Uporaba interneta je vklju\xc4\x8dena v na\xc5\xa1e vsakdanje \xc5\xbeivljenje, zato je varnost na internetu \xc5\xa1e kako pomembna. Zavedati se je potrebno, da nam popolne varnosti ne more zagotoviti nih\xc4\x8de. Za\xc5\xa1\xc4\x8dita pred mnogimi nevarnostmi, ki nam pretijo na spletu, ni enostavna. Mnoge organizacije nam ponujajo razli\xc4\x8dne za\xc5\xa1\xc4\x8ditne ukrepe in produkte, s pomo\xc4\x8djo katerih se bojujemo proti ra\xc4\x8dunalni\xc5\xa1kim virusom ter ostalim spletnim pastem, ki nam pretijo pri vsakodnevnem delu. Namestiti je potrebno antivirusne programe in po\xc5\xbearni zid, neprestano posodabljati programsko opremo, biti moramo previdni pri branju elektronske po\xc5\xa1te s priponkami, izdelati varnostne kopije pomembnih datotek, uporabljati zahtevnej\xc5\xa1a gesla in podobno._NEWLINE_Kako se lahko sploh uspe\xc5\xa1no za\xc5\xa1\xc4\x8ditimo pred spletnim ustrahovanjem? Ali obstajajo metode, ki nas lahko obvarujejo pred nasilne\xc5\xbei na spletu? V prvi vrsti moramo za lastno varnost poskrbeti sami: varovati moramo na\xc5\xa1e zaupne podatke, previdni moramo biti pri nalaganju vsebin z interneta ter pri objavljanju spornih (velikokrat zlonamernih) vsebin.\n_START_SECTION_\nSpletno zalezovanje\n_START_PARAGRAPH_\nSpletno zalezovanje se izvaja na javnih forumih, socialnih medijih (Facebook, Twitter) in spletnih informacijskih straneh. Namen spletnih zalezovalcev je, da ogrozijo zaslu\xc5\xbeek, zaposlovanje, ugled in varnost svojih \xc5\xbertev. Ta oblika vklju\xc4\x8duje la\xc5\xbene obto\xc5\xbebe, krajo identitete, po\xc5\xa1kodovanje podatkov ali opreme, navezovanje stikov z mladoletniki in podobno.\n_START_SECTION_\nTradicionalno ustrahovanje\n_START_PARAGRAPH_\nPri klasi\xc4\x8dnem oziroma tradicionalnem ustrahovanju so fizi\xc4\x8dne zna\xc4\x8dilnosti storilca (telesna konstitucija) predpogoj za izvajanje nasilja, medtem ko pri spletnem ustrahovanju te lastnosti ne igrajo nobene pomembne vloge.\n_START_SECTION_\nTrolanje\n_START_PARAGRAPH_\n"Trolling" je internetni slengovski izraz za dejanja, ki namerno \xc5\xa1kodujejo \xc5\xbertvam. Storilci svojo jezo in frustracije \xc5\xa1irijo preko spleta v obliki sovra\xc5\xbenega govora ter nor\xc4\x8devanja iz posameznikov. Cilj storilcev je, da njihovi nesramni komentarji ostanejo vidni dlje \xc4\x8dasa in da dose\xc5\xbeejo \xc4\x8dim \xc5\xa1ir\xc5\xa1i krog ljudi.\n_START_SECTION_\nDruge oblike\n_START_PARAGRAPH_\n\xe2\x80\xa2 \xc2\xbbcyberhate\xc2\xab\xc2\xa0- gro\xc5\xbenje preko SMS sporo\xc4\x8dil in spleta, _NEWLINE_\xe2\x80\xa2 \xc2\xbbsexting\xc2\xab\xc2\xa0- po\xc5\xa1iljanje golih fotografij preko SMS in MMS sporo\xc4\x8dil, _NEWLINE_\xe2\x80\xa2 \xc2\xbbflaming\xc2\xab\xc2\xa0- spletno objavljanje \xc5\xbealjivih komentarjev, fotografij, video posnetkov in spletnih strani.\n_START_SECTION_\nEvropska Unija\n_START_PARAGRAPH_\nVelika Britanija in druge evropske dr\xc5\xbeave se \xc5\xbee od leta 1990 spopadajo z re\xc5\xa1evanjem nasilja na delovnem mestu. Delodajalci v EU imajo ve\xc4\x8d pravnih odgovornosti do svojih zaposlenih kot v drugih dr\xc5\xbeavah. Leta 2007 podpisani Sporazum o nadlegovanju in nasilju pri delu je zakon, ki vsaj na papirju prepre\xc4\x8duje nasilje na delovnem mestu ter zagotavlja pravi\xc4\x8dne delovne pogoje za delavce. Vendar na ravni EU trenutno \xc5\xa1e ne obstaja enotna zakonodaja, ki bi opredeljevala posebno obliko spletnega ustrahovanja. Dejstvi o izjemno hitro napredujo\xc4\x8di tehnologiji in 24-urni povezanosti z internetom, dajeta nasilne\xc5\xbeem ne\xc5\xa1teto mo\xc5\xbenosti za ustrahovanje svojih \xc5\xbertev. \xc5\xa0vedska je kot prva dr\xc5\xbeava leta 1993 sprejela Zakon o prepre\xc4\x8devanju spletnega ustrahovanja. Leta 2002 se ji je pridru\xc5\xbeila \xc5\xa1e Francija, ki je posodobila svojo zakonodajo na tem podro\xc4\x8dju in opredelila spletno ustrahovanje kot dejanje, za katero lahko delodajalci odgovarjajo, \xc4\x8de na kakr\xc5\xa1en koli na\xc4\x8din posegajo v psihi\xc4\x8dno in telesno zdravje svojih zaposlenih. Na podoben na\xc4\x8din ima svojo zakonodajo urejeno tudi Velika Britanija.\n_START_SECTION_\nZdru\xc5\xbeene dr\xc5\xbeave Amerike\n_START_PARAGRAPH_\nV ZDA so \xc5\xa1tevilne dr\xc5\xbeave (naj bi jih bilo kar 45) v svojo zakonodajo inkriminirale digitalno nadlegovanje. Te dr\xc5\xbeave so: New York, Missouri, Rhode Island in Maryland.  V dr\xc5\xbeavi Missouri so sprejeli celo mestni odlok, ki spletno nadlegovanje opredeljuje kot prekr\xc5\xa1ek. Leta 2008 je tudi dr\xc5\xbeava Kalifornija sprejela svoj zakon, ki se neposredno osredoto\xc4\x8da na spletno ustrahovanje ter poobla\xc5\xa1\xc4\x8da \xc5\xa1olske delavce, da lahko disciplinirajo in kazensko obravnavajo vse tiste \xc5\xa1tudente, ki nadlegujejo svoje sovrstnike - fizi\xc4\x8dno ali preko spleta. Omenjeni zakon je vstopil v veljavo z januarjem 2009.\n_START_SECTION_\n\xc5\xa0kodljivi u\xc4\x8dinki\n_START_PARAGRAPH_\nRaziskave so pokazale, da ima spletno ustrahovanje resni\xc4\x8dno hude posledice. \xc5\xbdrtve imajo po navadi izredno nizko samozavest, pojavljati se jim za\xc4\x8dnejo samomorilne misli in posledi\xc4\x8dno zelo spreminjajo svoje razpolo\xc5\xbeenje, so prestra\xc5\xa1ene, jezne in depresivne. Spletno ustrahovanje ima mnogokrat huj\xc5\xa1e posledice kot "tradicionalno" ustrahovanje. \xc5\xbdrtve spletnega ustrahovanja pa imajo kar dvakrat ve\xc4\x8djo mo\xc5\xbenost, da zbolijo za eno izmed du\xc5\xa1evnih motenj. Eden izmed najbolj \xc5\xa1kodljivih u\xc4\x8dinkov je tudi ta, da se \xc5\xbertve za\xc4\x8dnejo izogibati prijateljem in priljubljenim dejavnostim. V ZDA obstajajo najmanj \xc5\xa1tirje primeri, ko so zaradi spletnega ustrahovanja najstniki storili samomor.\n_START_SECTION_\nPrevencija\n_START_PARAGRAPH_\nNe obstaja veliko programov ali ukrepov, ki bi se soo\xc4\x8dali s specifi\xc4\x8dno obliko, kot je spletno ustrahovanje. V nekaterih dr\xc5\xbeavah so sicer posneli nekaj filmov na temo e-varnosti, vendar se ve\xc4\x8dina \xc5\xa1ol in organizacij \xc5\xa1e vedno posve\xc4\x8da prevenciji tradicionalnih oblik ustrahovanja mladih. Tradicionalne oblike ustrahovanja se po navadi odvijajo na to\xc4\x8dno dolo\xc4\x8denih krajih, na primer v \xc5\xa1olah ter na delovnem mestu. Spletno ustrahovanje pa se v kibernetskem prostoru neprestano spreminja in deluje na razli\xc4\x8dne starostne skupine. Zato se je na oblike toliko te\xc5\xbeje odzivati ter jih uspe\xc5\xa1no prepre\xc4\x8devati. O tako imenovanem "cyberbullyingu" bi bilo potrebno ve\xc4\x8d poro\xc4\x8dati in anonimno obravnavati posamezne primere. V izobra\xc5\xbeevalnih ustanovah bi bilo potrebno ve\xc4\x8d ur nameniti na temo kibernetskega ustrahovanja ter podu\xc4\x8diti mlade o odgovorni uporabi tehnologije. Ko brskamo po spletu, moramo biti torej obzirni do drugih ljudi, znati predvideti mo\xc5\xbene posledice na\xc5\xa1ih objav (komentarjev, slik) ter upo\xc5\xa1tevati pravila spletne etike.'